Source: https://ec.europa.eu/civiljustice/parental_resp/parental_resp_ita_mt.htm
Timestamp: 2019-09-15 11:17:56+00:00
Document Index: 1612169

Matched Legal Cases: ['qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'Qorti ', 'qorti ', 'qorti ', 'qorti ', 'qorti ', 'qorti ', 'qorti ', 'Qorti ', 'qorti ', 'qorti ', 'qorti ', 'Qorti ', 'Qorti ', 'qorti ', 'qorti ', 'Qorti ', 'Qorti ', 'qorti ', 'Qorti ', 'Qorti ', 'qorti ', 'qorti ', 'Qorti ', 'Qorti ', 'qorti ', 'Qorti ', 'Qorti ', 'Qorti ', 'qorti ', 'Qorti ', 'Qorti ', 'qorti ', 'qorti ', 'Qorti ', 'qorti ', 'Qorti ']

﻿ Kummissjoni Ewropea - Network gudizzjarju ewropew - Risponsabilità tal-ġenituri - Italja
Kummissjoni Ewropea > NGE > Risponsabilità tal-ġenituri > Italja
Risponsabilità tal-ġenituri - Italja
1. Fil-prattika, xi jfisser it-terminu legali "ir-responsabbiltà tal-ġenituri"? X’inhuma d-drittijiet u l-obbligi ta’ min ikollu r-responsabbiltà tal-ġenituri?
2. Bħala regola ġenerali, min għandu r-responsabbiltà bħala ġenitur tal-wild?
3. Jekk il-ġenituri ma jistgħux jew mhumiex lesti li jeżerċitaw ir-responsabbiltà tal-ġenituri fil-konfront ta’ wliedhom, tista’ tinħatar persuna oħra minflokhom?
4. Jekk il-ġenituri jiddivorzjaw jew jisseparaw, kif tkun solvuta l-kwistjoni tar-responsabbiltà tal-ġenituri għall-futur?
5. Jekk il-ġenituri jikkonkludu ftehim dwar il-kwistjoni tar-responsabbiltà liema formalitajiet iridu jiġu rispettati biex il-ftehim ikun jorbot legalment?
6. Jekk il-ġenituri ma jistgħux jaslu fi ftehim dwar il-kwistjoni tar- responsabbiltà tal-ġenituri, x’inhuma l-mezzi alternattivi biex jintlaħaq ftehim barra mill-qorti?
7. Jekk il-ġenituri jidħlu l-qorti, liema kwistjonijiet li jirrigwardaw il-wild jista’ jiddeċiedi dwarhom l-imħallef?
8. Jekk il-qorti tiddeċiedi li ġenitur wieħed għandu jkollu l-kustodja esklussiva ta’ wild waħdu, dan ifisser li hu jew hi jistgħu jiddeċiedu dwar il-kwistjonijiet kollha li jirrigwardaw il-wild mingħajr ma l-ewwel jikkonsultaw lill-ġenitur l-ieħor?
9. Jekk il-qorti tiddeċiedi li l-ġenituri għandu jkollhom kustodja konġunta tal-wild, dan xi jfisser fil-prattika?
10. Quddiem liema qorti jew awtorità għandi nirrikorri jekk irrid nippreżenta applikazzjoni dwar ir-responsabbiltà tal-ġenituri? Liema formalitajiet iridu jkunu rispettati u liema dokumenti għandi nehmeż ma’ l-applikazzjoni tiegħi?
11. Liema hija l-proċedura applikabbli f’dawn il-każijiet? Teżisti proċedura b’urġenza?
13. Huwa possibbli li jsir appell minn deċiżjoni dwar ir-responsabbiltà tal-ġenituri?
14. F’ċerti każijiet, jista’ jkun hemm il-bżonn li jintalab l-infurzar ta’ deċiżjoni dwar ir-responsabbiltà tal-ġenituri. Quddiem liema qorti għandi nirrikorri f’każijiet bħal dawn u liema proċedura hija applikabbli?
15. X’għandi nagħmel biex deċiżjoni dwar ir-responsabbiltà tal-ġenituri li ngħatat minn qorti fi Stat Membru ieħor tkun rikonoxxuta u infurzata fl-Italja?
16. Quddiem liema qorti għandi nirrikorri sabex nopponi r-rikonoxximent ta’ deċiżjoni dwar ir-responsabbiltà tal-ġenituri mogħtija minn qorti fi Stat Membru ieħor? Liema proċedura tapplika f’dawn il-każijiet?
17. Liema liġi tapplika l-qorti fi proċedura dwar ir-responsabbiltà tal-ġenituri meta l-wild jew il-partijiet ma joqogħdux l-Italja jew ikunu ta’ nazzjonalità differenti?
Ir-responsabbiltà tal-ġenituri tfisser id-drittijiet u l-obbligi kollha li l-liġi tqiegħed fuq il-ġenituri fir-rigward ta’ wild, li għandhom ikunu eżerċitati u sodisfatti fl-interess tal-wild biss.
Ġenituri responsabbli għal uliedhom iridu jieħdu deċiżjonijiet relatati mal-benesseri, it-trobbija u l-edukazzjoni tal-wild. Huma r-rappreżentanti legali tal-wild jew it-tarbija mhix imwielda, bil-poter li jinnegozjaw u jirrappreżentaw lill-wild fil-qorti. Huma responsabbli għall-amministrazzjoni ta’ l-affarijiet finanzjarji ordinarji tal-minorenni, għalkemm f’każijiet straordinarji l-qorti tat-tutela tista’ tordna mod ieħor. Sakemm il-liġi ma tipprovdix mod ieħor, għandhom drittijiet reali għal żmien limitat fir-rigward tal-proprjetà tal-wild.
Madanakollu, ir-responsabbiltajiet tal-ġenituri jinkludu l-manteniment, it-trobbija u l-edukazzjoni ta’ wliedhom.
Iż-żewġ ġenituri għandhom ir-responsabbiltà tal-ġenituri u għandhom jeżerċitawha flimkien u bi qbil bejniethom sakemm il-wild isir maġġorenni jew jiġi emanċipat. Meta l-ġenituri ma jaqblux dwar kwistjonijiet ta’ importanza partikolari, kull wieħed minnhom jista’ japplika lill-Qorti tal-Familja, li tassenja r-responsabbiltà lill-ġenitur li jkun meqjus l-aktar kapaċi li jissalvagwarda l-interessi tal-wild fil-każ in kwistjoni.
Fil-każ ta’ filjazzjoni naturali, il-ġenituri li rrikonoxxew lill-wild u qed joqogħdu flimkien ikunu responsabbli għall-wild. Meta ma joqogħdux flimkien, ir-responsabbiltà tkun tal-ġenitur li miegħu ikun qed jgħix il-wild jew, fejn il-wild ma joqgħod ma ebda wieħed minnhom, tal-ġenitur li kien l-ewwel li rrikonoxxa lill-wild.
Fi kwalunkwe każ, il-ġenitur li ma jkollux ir-responsabbiltà iżomm id-dritt li jissorvelja t-trobbija, l-edukazzjoni u l-kondizzjonijiet ta’ l-għixien tal-wild.
Fejn iż-żewġ ġenituri jkunu mejta jew ma jistgħux jissodisfaw ir-responsabbiltajiet tagħhom għal xi raġuni oħra, il-qorti fil-ġuriżdizzjoni fejn il-wild ikollu l-interessi tiegħu taħtar tutur.
Meta l-ġenituri ma jeżerċitawx id-drittijiet tagħhom u jonqsu milli jissodisfaw l-obbligazzjonijiet tagħhom, l-imġiba tagħhom tkun meqjusa meta ssir evalwazzjoni dwar jekk ir-responsabbiltà għandhiex tiġi rtirata jew jekk il-wild għandux jiġi adottat għar-raġuni li ġie abbandunat. Tali miżuri jkunu ordnati qabel jinħatar tutur, ħlief jekk tkun saret ħatra provviżorja waqt dawn il-proċeduri wara li tkun ġiet sospiża r-responsabbiltà tal-ġenituri.
F’każijiet ta’ separazzjoni legali jew divorzju il-qorti tirrisolvi l-kwistjoni tar-responsabbiltà tal-ġenituri.
Meta s-separazzjoni tkun b’kunsens reċiproku jew il-koppja jkunu applikaw għad-divorzju flimkien, il-qorti teżamina s-sitwazzjoni tal-wild meta tagħti l-ordni tas-separazzjoni jew tad-divorzju.
Il-koppja tista’ tapplika għal reviżjoni tas-sitwazzjoni tal-wild fi kwalunkwe żmien, u r-reviżjoni titmexxa abbażi tal-prinċipju rebus sic stantibus.
Fil-każ ta’ separazzjoni legali jew divorzju, il-kwistjoni tar-responsabbiltà tal-ġenituri tkun indirizzata fid-deċiżjoni tas-separazzjoni jew tad-divorzju. Il-qorti trid tikkonsidra kwalunkwe ftehim milħuq bejn il-partijiet iżda mhix marbuta bih. Tista’ tadotta miżuri differenti bbażati fuq ir-riżultanzi tagħha stess jew b’risposta għal applikazzjoni ta’ wieħed mill-ġenituri (ara l-artikolu 155 tal-Kodiċi tal-Proċedura Ċivili u l-artikolu 6 ta’ l-Att Nru 1970/898).
Fejn is-separazzjoni tkun b’kunsens reċiproku, meta l-ġenituri jkunu laħqu ftehim dwar il-kustodja u l-manteniment li ma jkunx fl-interess tal-wild, il-qorti tispjega x’tibdil ikun meħtieġ, u jekk is-soluzzjoni ma tkunx aċċettabbli, tista’ ma taċċettax il-ftehim meta tagħti d-deċiżjoni tagħha (ara l-artikolu 158 tal-Kodiċi tal-Proċedura Ċivili).
Meta ż-żewġ partijiet ikunu applikaw għad-divorzju u l-qorti ssib li l-kondizzjonijiet dwar it-tfal ma jkunux fl-interess tagħhom, il-każ jinstema’ bil-mod normali, bil-ġenituri jidhru quddiem l-imħallef istruttorju (ara l-artikolu 4 ta’ l-Att Nru 1970/898).
M’hemmx dispożizzjonijiet li jipprovdu għal mezzi alternattivi għas-soluzzjoni ta’ dawn il-problemi. Il-qrati, u b’mod partikolari l-Qorti tal-Familja, jistgħu jitolbu l-għajnuna mingħand is-servizzi soċjali, possibbilment fl-għamla ta’ medjazzjoni ntiża biex jintlaħaq qbil dwar soluzzjoni li tista’ tiġi ppreżentata lill-qorti.
Il-qorti li tagħti l-ordni tas-separazzjoni jew tad-divorzju:
tiddeċiedi liem konjuġi ser ikollu l-kustodja tal-wild u tistabbilixxi d-drittijiet ta’ aċċess tal-ġenitur li ma jkollux il-kustodja; tista’ wkoll tordna kustodja konġunta jew li talterna, li t-tnejn huma kontemplati b’mod ċar mil-liġi tad-divorzju iżda jistgħu jiġu applikati wkoll f’każijiet ta’ separazzjoni;
tistabbilixxi sa liema punt u b’liema mod il-konjuġi l-ieħor ġħandu jikkontribwixxi għall-manteniment, għat-trobbija u għall-edukazzjoni ta’ l-ulied;
tiddeċiedi minn iżomm id-dritt ta’ residenza fid-dar tal-familja, fejn tingħata preferenza lill-ġenitur li jkollu l-kustodja tal-wild;
tagħti l-provvedimenti meħtieġa għall-amministrazzjoni tal-proprjetà ta’ l-ulied u, fil-każ ta’ kustodja konġunta, tistabbilixxi li ż-żewġ ġenituri għandhom drittijiet ta’ proprjetà għal żmien limitat;
tieħu kwalunkwe miżura oħra dwar il-wild (eż., l-ġurisprudenza stabbiliet li l-ulied għandhom interess li jżommu relazzjonijiet man-nanniet tagħhom u stabbiliet regoli għal laqgħat).
Bħala regola ġenerali, ħlief jekk il-qorti tordna mod ieħor, il-ġenitur li jkollu l-kustodja tal-wild ikollu r-responsabbiltà unika.
Madanakollu, l-aktar deċiżjonijiet importanti li jirrigwardaw il-wild għandhom jittieħdu miż-żewġ ġenituri, ħlief jekk il-qorti tkun iddeċidiet mod ieħor.
Mill-ġurisprudenza jirriżulta li deċiżjonijiet importanti ċertament jinkludu l-għażla ta’ l-iskola u d-direzzjoni edukattiva, l-għażla ta’ professjoni li l-wild ikun ser jidħol għaliha, deċiżjonijiet dwar operazzjonijiet li ma jkunux urġenti (ir-responsabbiltà li tipprovdi informazzjoni mhix importanti meta ma jkunx hemm għażla), deċiżjonijiet biex il-wild jitneħħa b’mod permanenti mill-pajjiż (f’ċerti każijiet, id-deċiżjoni meħuda mill-ġenitur li jkollu l-kustodja tkun meqjusa li ttieħdet skond l-interess tal-wild, għalkemm id-drittijiet ta’ l-aċċess ikunu jridu jiġu definiti mill-ġdid, ara l-Qorti tal-Kassazzjoni 1995/1732).
Il-Qorti tista’ tiddeċiedi li l-ġenituri għandu jkollhom kustodja konġunta, meta jidhrilha li dan ikun fl-interess ta’ l-ulied, b’mod partikolari meta tqis l-età tagħhom.
Ir-regoli stipulati fl-artikolu 6 ta’ l-Att emendat Nru 1970/898 mhumiex preskrittivi żżejjed, u d-dettalji jitħallew fid-diskrezzjoni tal-qorti.
Fil-prattika, meta l-qorti tiddeċiedi li tagħti kustodja konġunta, il-wild ikun joqgħod ma’ wieħed mill-ġenituri (normalment l-omm), filwaqt li l-ġenitur l-ieħor ikollu rwol akbar fil-ħajja tal-wild. Għalkemm il-liġi hija maħsuba biex tnaqqas il-kunflitt u tħeġġeġ lill-ġenituri biex jaħdmu flimkien, l-eżitu ma jkunx dejjem dan, u fil-fatt il-qrati rarament jagħtu l-kustodja konġunta.
Il-kustodja li talterna hija anki iżjed rari, billi l-ġurisprudenza ġeneralment tqis din bħala soluzzjoni li tmur kontra li tkun provduta ħajja stabbli għall-ulied jew għall-ġenituri tagħhom.
Il-parlament qiegħed fil-proċess li jadotta abbozz ta’ liġi li jemenda l-liġi dwar il-kustodja konġunta.
Applikazzjonijiet għall-kustodja tat-tfal wara separazzjoni jew divorzju jiġu ppreżentati fil-qorti li toħroġ l-ordni tas-separazzjoni jew tad-divorzju. L-applikazzjoni, li tiġi ppreżentata fil-forma ta’ petizzjoni, irid ikun fiha deskrizzjoni taċ-ċirkostanzi li fuqhom tkun ibbażata u għandha tindika l-eżistenza ta’ tfal leġittimi jew leġittimati jew tfal adottati miż-żewġ konjuġi waqt iż-żwieġ tagħhom. Evidenza ta’ qligħ riċenti għandha tkun annessa mal-petizzjoni jew id-dikjarazzjoni tad-difiża (ara l-artikolu 4 ta’ l-Att Nru 1970/898 u emendi sussegwenti).
Fil-każ ta’ abbuż minn ġenitur wieħed jew mit-tnejn, il-Qorti tal-Familja tal-post tar-residenza normali tal-wild fiż-żmien li ssir l-applikazzjoni tista’ tagħti ordnijiet relatati mar-responsabbiltà tal-ġenituri. Il-Qorti tal-Familja tista’ tieħu l-miżuri kollha xierqa inkluża inġunzjoni biex iżżomm ġenitur abbużiv milli jmur fid-dar tal-familja jew it-tneħħija tar-responsabbiltà. Dawn il-miżuri jistgħu jiġu revokati fi kwalunkwe ħin.
Meta l-ġenituri ma jkunux miżżewwġa, kwistjonijiet relatati mar-responsabbiltà tal-ġenituri jiġu ttrattati mill-qorti fil-post tar-residenza normali tal-wild.
Meta l-kustodja tingħata wara l-ħruġ ta’ ordni tas-separazzjoni jew tad-divorzju, tkun applikabbli l-proċedura tas-separazzjoni jew tad-divorzju (ara l-ordni tad-divorzju). Jekk fil-mori tal-proċeduri quddiem il-qorti, l-attentati għar-rikonċiljazzjoni jkunu fallew, jittieħdu miżuri provviżorji urġenti fl-interess tal-wild, li jistgħu jiġu infurzati jekk ikun meħtieġ. M’hemmx provvediment għal proċedura b’urġenza, anqas jidher li hemm ħtieġa għalih. Meta ġenitur jagħmel ħsara lil wild, il-Qorti tal-Familja tista’ tieħu l-miżuri ta’ emerġenza kollha li jidhrilha li jkunu neċessarji.
Kwistjonijiet relatati mar-responsabbiltà tal-ġenituri iridu jiġu solvuti mill-Qorti tal-Familja (li għalhekk tinkludi l-każijiet stipulati fis-subinċiżi B u C ta’ mistoqsija 10). Il-proċeduri huma koperti mill-artikolu 336 tal-Kodiċi Ċivili, flimkien mad-dispożizzjonijiet ġenerali li jirregolaw il-proċeduri in camera (artikoli 737 et seq. tal-Kodiċi tal-Proċedura Ċivili). Wara applikazzjoni mill-ġenitur l-ieħor, miż-żewġ ġenituri jew mis-servizz ta’ prosekuzzjoni pubblika, il-qorti tisma l-informazzjoni sommarja, lill-prosekutur pubbliku u lill-ġenitur li kontrih tkun il-miżura li dwarha saret l-applikazzjoni, qabel ma tasal għal deċiżjoni in camera. F’każijiet ta’ emerġenza, l-qorti tista’ tordna miżuri temporanji fl-interess tal-wild. Fil-preżent m’hemmx ħtieġa li jkun preżenti avukat difensur. Il-Parlament fil-preżent qed jeżamina abbozz ta’ liġi dwar id-difiża esperta neċessarja f’tali proċeduri.
Huwa possibbli li tikseb għajnuna legali biex tkopri l-ispejjeż tal-proċdura (inklużi pariri ta’ esperti) u drittijiet ta’ l-avukat. Għandu jiġi indikat ukoll li proċeduri tas-separazzjoni, proċeduri tad-divorzju u proċeduri dwar ir-responsabbiltà tal-ġenituri mhumiex soġġetti għad-dritt standard biex jiddaħħlu kawżi fuq il-lista tal-kawżi ċivili jew proċeduri mhux litiġjużi fi kwalunkwe stadju (ara l-artikolu 10 ta’ l-Att Konsolidat Nru 115/2002).
Huwa possibbli li jsir appell minn deċiżjonijiet dwar ir-responsabbiltà tal-ġenituri adottati waqt proċeduri ta’ separazzjoni jew ta’ divorzju; jista’ jsir ukoll appell ieħor mid-deċiżjoni ta’ l-appell oriġinali, quddiem il-Qorti tal-Kassazzjoni.
Appelli minn deċiżjonijiet li jbiddlu l-kondizzjonijiet stabbiliti waqt proċeduri tas-separazzjoni jew tad-divorzju jistgħu jiġu ppreżentati fil-Qorti ta’ l-Appell fi żmien għaxart ijiem min-notifika tad-deċiżjoni (artikoli 710 u 737 tal-Kodiċi tal-Proċedura Ċivili; artikolu 9 ta’ l-Att Nru 1970/898 u emendi sussegwenti). Huwa possibbli li jsir appell fil-kassazzjoni minn deċiżjonijiet tal-qorti ta’ l-appell (sakemm ikun sar ksur tal-liġi) skond l-Artikolu 111 tal-Kostituzzjoni (Kass. 2004, Nru 24265).
Il-Qorti tal-Familja tista’ tillimita jew tnaqqas ir-responsabbiltà tal-ġenituri wara li tkun saret talba, jew tkun ingħatat ordni tas-separazzjoni jew tad-divorzju. Appelli kontra d-deċiżjonijiet tagħha jistgħu jiġu ppreżentati fil-Qorti ta’ l-Appell fi żmien għaxart ijiem min-notifika tad-deċiżjoni. Mhux possibbli li jsir appell fil-kassazzjoni kontra deċiżjonijiet tal-Qorti ta’ l-Appell.
Biex ikunu infurzabbli, ordnijiet u deċiżjonijiet oħra meħuda mill-qrati jrid ikollhom klawsola miżjuda li tindika dan, sakemm il-qorti ma tipprovdix mod ieħor.
Il-klawsola (ara l-artikolu 475 tal-Kodiċi tal-Proċedura Ċivili) tkun miżjuda mill-Iskrivan tal-Qorti wara li jivverifika li jkun skada l-perjodu permess għal appell standard, appell fil-kassazzjoni jew revoka skond l-artikolu 395(4) u 395(5) tal-Kodiċi tal-Proċedura Ċivili.
L-ordni ta’ l-infurzar tista’ tinħareġ biss lill-parti li favur tagħha tkun ittieħdet id-deċiżjoni, fil-forma ta’ kopja waħda ttimbrata mill-uffiċċju ta’ l-iskrivan. Il-parti kkonċernata tista’ titlob aktar kopji mill-kap tas-servizz li jkun ħa d-deċiżjoni, li joħroġ l-ordni neċessarja (skond l-artikoli 475 tal-Kodiċi tal-Proċedura Ċivili u 124 u 153 tar-regoli ta’ l-implimentazzjoni).
Skond l-Att Nru 1995/218 dwar ir-riforma tas-sistema Taljana, deċiżjonijiet internazzjonali tad-dritt privat mogħtija minn qrati mhux Taljani jkunu rikonoxxuti awtomatikament, fis-sens li jistgħu jiġu riveduti biss wara l-fatt jekk ikunu kkontestati jew meta jridu jiġu infurzati. Il-każ jiġi riferut lill-Qorti ta’ l-Appell minflok l-infurzar. Meta ma jsirx provvediment speċjali, tkun segwita l-proċedura normali ta’ l-ewwel istanza, għalkemm il-każ irid jiġi eżaminat minn bank ta’ ġudikaturi. Id-deċiżjoni finali għandha tkun fil-forma ta’ sentenza.
Deċiżjonijiet dwar ir-responsabbiltà tal-ġenituri (l-assenjazzjoni, l-eżerċizzju, d-delega, r-revoka totali jew parzjali tar-responsabbiltà tal-ġenituri, u anke miżuri protettivi dwar l-amministrazzjoni, il-protezzjoni jew it-tneħħija tal-proprjetà tal-wild) meħuda fi Stat Membru ieħor (barra mid-Danimarka) huma regolati bir-Regolament tal-Kunsill (KE) Nru 2201/2003 Brussell II, li jirbaħ fuq ftehimiet multinazzjonali dwar l-istess suġġett, u, barra li jestendi l-qasam ta’ l-applikazzjoni tar-Regolament (KE) Nru 2201/2003 Brussell II preċedenti (li jirrevoka b’mod definit), jipprovdi wkoll għar-rikonoxximent u l-infurzabbiltà awtomatiċi ta’ deċiżjonijiet li jikkonċernaw id-drittjiet ta’ aċċess u r-radd lura ta’ wild fl-Istati Membri kollha mingħajr ma tkun meħtieġa ebda forma ta’ proċedura.
Id-deċiżjonijiet l-oħra kollha dwar ir-responsabbiltà tal-ġenituri jkunu rikonoxxuti awtomatikament. Madankollu, kwalunkwe parti interessata tista’ tapplika għar-rikonoxximent o meno ta’ deċiżjoni għal kwalunkwe waħda mir-raġunijiet indikati fir-Regolament (Artikoli 21 u 23).
Hemm żewġ stadji fil-proċedura, li hi parzjalment definita fir-Regolament (Artikolu 30): l-ewwel stadju jikkonsisti fi twissija mogħtija ex parte; it-tieni stadju jibda b’oġġezzjoni u jrid jikkonforma mar-regoli kollha dwar proċeduri avversarjali.
Il-parti interessata trid tilleġittimizza l-azzjoni, li tiġi ppreżentata fil-forma ta’ appell. Il-ġuriżdizzjoni tkun f’idejn il-qorti tal-post tar-residenza tal-persuna li kontriha l-ordni ta’ l-infurzar tkun inħarġet jew il-post tar-residenza normali tal-wild imsemmi fl-applikazzjoni. Meta l-ebda wieħed minn dawn il-postijiet ma jkun fl-Istat Membru fejn għandha tkun infurzata d-deċiżjoni, il-post tal-ġuriżdizzjoni jkun il-post ta’ l-infurzar.
Kopja tad-deċiżjoni u ċ-ċertifikat standard imsemmi fl-Artikolu 39 tar-Regolament iridu jiġu mehmuża ma’ l-applikazzjoni. Madankollu, l-qorti li quddiemha jinġieb il-każ tista’ tistabbilixxi data biex dawn jiġu ppreżentati, taċċetta dokumenti ekwivalenti minflokhom jew ma tapplikax dan ir-rekwiżit, meta jidhrilha li d-dokumenti mhumiex neċessarji.
Meta d-deċiżjoni trid tiġi infurzata, l-parti interessata għandha titlob dikjarazzjoni ta’ l-infurzabbiltà. Il-ġuriżdizzjoni u r-responsabbiltà għall-proċedura jkunu stabbiliti skond l-istess regoli applikabbli għar-rikonoxximent.
Kwistjonijiet relatati ma’ l-obbligu tal-manteniment huma koperti bir-Regolament (KE) Nru 44/2001.
Appelli jiġu ppreżentati fil-Qorti ta’ l-Appell. Il-kwistjoni tal-ġuriżdizzjoni tkun solvuta abbażi tal-kriterji stabbiliti fir-Regolament.
Meta jiġi ppreżentat appell, il-qorti tadotta l-proċedura ta’ proċedimenti kontenzjużi u tikkonkludi b’sentenza dikjaratorja, li minnha jista’ jsir appell fil-Qorti tal-Kassazzjoni.
Skond l-artikolu 36 ta’ l-Att Nru 1995/218, ir-relazzjonijiet personali u tal-proprjetà bejn il-ġenituri u wliedhom, inklużi kwistjonijiet relatati mar-responsabbiltà tal-ġenituri, jiddependu fuq l-istatus tal-wild. Sakemm ma jkunx speċifikat mod ieħor, il-punt ta’ referenza jkun in-nazzjonalià tal-wild fil-mument meta l-każ jinġieb quddiem il-qorti. Meta l-wild ikollu aktar minn nazzjonalità waħda, tapplika l-liġi ta’ l-Istat li miegħu il-wild ikollu l-aktar rabtiet mill-qrib. Skond l-artikolu 19 ta’ l-Att, jekk il-wild ikollu aktar minn nazzjonalità waħda u nazzjonalità minnhom tkun Taljana, in-nazzjonalità Taljana jkollha preċedenza.
Fir-rigward ta’ deċiżjonijiet li jikkonċernaw il-protezzjoni tal-wild (inklużi miżuri skond l-artikoli 330 u 333 tal-Kodiċi Ċivili), l-artikolu 42 ta’ l-Att Nru 1995/218 jirreferi għall-Konvenzjoni ta’ l-Aja ta’ l-1961. L-artikolu 3 tal-Konvenzjoni teżiġi li relazzjonijiet li jissoġġettaw lill-wild għall-awtorità (inkluża r-responsabbiltà tal-ġenituri), li huma regolati mil-liġi domestika ta’ l-Istat ta’ ċittadinanza tal-wild, ikunu rikonoxxuti fl-Istati kontraenti kollha, jiġifieri tapplika l-istess kriterju bħall-Artikolu 36. Madanakollu, fejn ikun hemm riskju gravi għall-persuna jew il-proprjetà tal-wild, l-awtoritajiet ta’ l-Istat tar-residenza normali tal-wild jew, f’sitwazzjonijiet ta’ emerġenza, l-awtoritajiet ta’ l-Istat li fih ikunu jinsabu l-wild jew il-proprjetà jistgħu jieħdu miżuri ta’ protezzjoni skond il-liġi domestika (Artikoli 8 u 9 tal-Konvenzjoni).
Is-sitwazzjoni fil-31 ta’ Diċembru 2005
« Risponsabilità tal-ġenituri - Informazzjoni Ġenerali | Italja - Informazzjoni Ġenerali »